Oʻzbekiston Respublikasi Fanlar akademiyasining Navoiy boʻlimi faoliyatini tashkil etish chora-tadbirlari toʻgʻrisida
(resolution, 2021-05-01)

Oʻzbekiston Respublikasi Prezidentining 2017-yil 17-fevraldagi “Fanlar akademiyasi faoliyati, ilmiy-tadqiqot ishlarini tashkil etish, boshqarish va moliyalashtirishni yanada takomillashtirish chora-tadbirlari toʻgʻrisida” PQ-2789-sonli qarori ijrosini taʼminlash va Navoiy viloyatidagi innovatsiya loyihalarini ishlab chiqish va joriy etish orqali iqtisodiyotning real sektorlari samaradorligini oshirish hamda Oʻzbekiston Respublikasi Fanlar akademiyasining Navoiy boʻlimi faoliyatini tashkil etish boʻyicha zarur chora-tadbirlarni amalga oshirishni taʼminlash maqsadida: 1. Oʻzbekiston Respublikasi Fanlar akademiyasining Navoiy boʻlimi tashkil etilsin (keyingi oʻrinlarda — Boʻlim). 2. Boʻlimning asosiy vazifalari va faoliyati yoʻnalishlari etib quyidagilar belgilansin: Navoiy viloyatining (keyingi oʻrinlarda — hudud) sanoat va qishloq xoʻjaligi tarmoqlari holatining tizimli tahlilini olib borish, muammoli masalalarni aniqlash va ularning samarali yechimini izlash uchun ustuvor ilmiy yoʻnalishlarni belgilash; hududning iqtisodiyot tarmoqlarini texnik va texnologik rivojlanishi, energo va resurstejamkor texnologiyalarni joriy etishni taʼminlash, ishlab chiqilayotgan mahsulotlarning tannarxini pasaytirishga yordam beruvchi ilmiy tadqiqotlarni tashkil etish va oʻtkazish; hududning texnologik va ijtimoiy-iqtisodiy rivojlanishiga qaratilgan ilmiy tadqiqotlarni muvofiqlashtirish va monitoringini olib borish; hududni yanada rivojlantirishga qaratilgan geologiya, konchilik ishi, metallurgiya, kimyo, geotexnologiya, robototexnika, mexatronika, nanotexnologiya, biotexnologiya, agrokimyo, ekologiya, avtomatika, energetika va mashinasozlik sohalarida fundamental, amaliy tadqiqotlar va innovatsion ishlanmalarni oʻtkazishda ishtirok etish; hududning ilmiy va ilmiy-pedagog yuqori malakali kadrlari, taʼlim muassasalari oʻqituvchilari va sanoat korxonalari mutaxassislarini tayyorlash, qayta tayyorlash va malakasini oshirishda ishtirok etish; fan-taʼlim va ishlab chiqarishning integratsiyalashuvi jarayonini jadallashtirishga koʻmaklashuvchi sharoitlar yaratish; sanoat va qishloq xoʻjaligi sohalarida jahon va mamlakat ilm-fani yutuqlarini oʻrganish va tahlil qilish, hududning xususiyatlari va ehtiyojlarini inobatga olib, ulardan foydalanish boʻyicha tavsiyalar ishlab chiqish; hamkorlikdagi ilmiy tadqiqotlarga xorijiy mutaxassislarni jalb etgan holda, hududning muammolarini hal etish boʻyicha izlanishlar va ilmiy tadqiqotlar olib borish doirasida xalqaro hamkorlikni tashkil etish. 3. Oʻzbekiston Respublikasi Fanlar akademiyasining Navoiy boʻlimi tuzilmasi 1-ilovaga muvofiq tasdiqlansin. Oʻzbekiston Respublikasi Fanlar akademiyasi prezidentiga, zarur hollarda, Boʻlimning tuzilmasiga xodimlarning tasdiqlangan umumiy soni doirasida oʻzgartirishlar kiritish huquqi berilsin. 4. Belgilab qoʻyilsinki: Boʻlim davlat muassasasi shaklidagi yuridik shaxs hisoblanadi, Oʻzbekiston Respublikasi Davlat gerbi tasviri tushirilgan va oʻz nomi davlat tilida yozilgan muhrga va bank, shu jumladan, valyuta hisob raqamiga ega; Boʻlimning faoliyati toʻgʻrisidagi hisobot har yili Oʻzbekiston Respublikasi Fanlar akademiyasining Prezidiumi va “Navoiy kon-metallurgiya kombinati” Davlat korxonasining Ilmiy-texnik kengashi majlislarida tinglanadi; Oʻzbekiston Respublikasi Fanlar akademiyasi ilmiy-tadqiqot muassasalarining tegishli lavozimlari uchun nazarda tutilgan mehnatga haq toʻlash va moddiy ragʻbatlantirish shartlari Boʻlim xodimlariga ham joriy etiladi; Boʻlim raisi maqomi Oʻzbekiston Respublikasi Fanlar akademiyasi vitse-prezidenti lavozimiga tenglashtiriladi va bir vaqtning oʻzida “Navoiy kon-metallurgiya kombinati” Davlat korxonasi bosh direktorining ilmiy ishlar boʻyicha oʻrinbosari hisoblanadi; Boʻlim raisi Oʻzbekiston Respublikasi Vazirlar Mahkamasi va “Navoiy kon-metallurgiya kombinati” Davlat korxonasi bilan kelishilgan holda Oʻzbekiston Respublikasi Fanlar akademiyasi Prezidentining buyrugʻi bilan lavozimga tayinlanadi va ozod qilinadi. 5. Oʻzbekiston Respublikasi Fanlar akademiyasi, Oliy va oʻrta maxsus taʼlim vazirligi va “Navoiy kon-metallurgiya kombinati” Davlat korxonasining Oʻzbekiston Respublikasi Fanlar akademiyasi Navoiy boʻlimi huzurida 2-ilovaga muvofiq tarkibda Idoralararo ilmiy-texnikaviy kengash tashkil etish toʻgʻrisidagi taklifiga rozilik berilsin. 6. Boʻlim huzuridagi Idoralararo ilmiy-texnikaviy kengashning asosiy vazifalari etib quyidagilar belgilansin: hududning ijtimoiy-iqtisodiy rivojlanishi bilan bogʻliq ilmiy tadqiqotlarni muvofiqlashtirish; fan, taʼlim va ishlab chiqarishning samarali integratsiyalashuvi uchun qulay sharoitlar yaratish; hududdagi tashkilotlar bilan shartnomalar asosida yangi ilmiy tadqiqotlar natijalari va innovatsiya ishlanmalarini amaliyotga joriy etishga koʻmaklashish; yuqori ilmiy natijalarga erishgan va hududda ilm-fanning rivojlanishiga munosib hissa qoʻshgan olimlarni, jumladan yosh olimlarni qoʻllab-quvvatlash; Boʻlimni moddiy-texnik taʼminlash uchun homiylik mablagʻlarini jalb etishga koʻmaklashish. 7. Oʻzbekiston Respublikasi Fanlar akademiyasi “Navoiy kon- metallurgiya kombinati” Davlat korxonasi bilan birgalikda Boʻlim huzuridagi Idoralararo ilmiy-texnikaviy kengash toʻgʻrisidagi Nizomni bir oy muddatda ishlab chiqsin va tasdiqlasin. 8. Oʻzbekiston Respublikasi Fanlar akademiyasi: bir oy muddatda Boʻlimning ustavini tasdiqlasin va uni belgilangan tartibda davlat roʻyxatidan oʻtkazishni taʼminlasin; ikki oy muddatda Boʻlimni yuqori malakali ilmiy kadrlar, shu jumladan, istiqbolli yoʻnalishlar boʻyicha taklif etilgan xorijiy olim — mutaxassislar bilan toʻldirish boʻyicha zarur choralarni koʻrsin; Boʻlim ilmiy xodimlarning yetakchi xorijiy ilmiy va taʼlim muassasalarida maqsadli tajriba orttirishlarini tashkil etish boʻyicha kompleks chora-tadbirlarni amalga oshirishni taʼminlasin. 9. Boʻlim faoliyatini moliyalashtirish manbalari etib quyidagilar hisoblansin: “Navoiy kon-metallurgiya kombinati” Davlat korxonasi mablagʻlari, shu jumladan, tegishli ilmiy-texnologik ishlanmalarni joriy etish natijasida olingan sof foydaning 10 foizi miqdori; Oʻzbekiston Respublikasi Innovatsion rivojlanish vazirligi tomonidan oʻtkaziladigan tanlovlar natijalari boʻyicha ajratiladigan grantlar, ilmiy-tadqiqot ishlarini bajarish uchun xoʻjalik shartnomalaridan kelib tushadigan tushumlar, xalqaro moliya va boshqa institutlar, xorijiy tashkilotlar grantlari hamda qonun hujjatlarida taqiqlanmagan boshqa manbalar. 10. Boʻlim bepul foydalanish huquqi bilan Navoiy shahri, Gʻalaba shoh-koʻchasidagi Navoiy davlat konchilik instituti binosi manziliga joylashtirilsin. 11. “Navoiy kon-metallurgiya kombinati” Davlat korxonasi: bir oy muddatda Boʻlim faoliyatini tashkil etish uchun zarur mebel, kompyuter texnikasi, jihoz va boshqa moddiy vositalar bilan taʼminlashni; Navoiy shahri, Meʼmorlar koʻchasi, 2-uy manzili boʻyicha joylashgan binoni Boʻlimning ilmiy-tadqiqot laboratoriyalarini tashkil etish va joylashtirish uchun uni kapital taʼmirlashni; Boʻlimning ilmiy-tadqiqot laboratoriyalarini zamonaviy laboratoriya asbob-uskunalari bilan jihozlashni; Oʻzbekiston Respublikasi va xorijiy mamlakat ilmiy-tadqiqot muassasalaridan taklif etiladigan ilmiy maslahatchilarning vaqtincha yashashlari uchun turar-joy kompleksini qurishni taʼminlasin. 12. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov va Oʻzbekiston Respublikasi Prezidentining Davlat maslahatchisi A.N. Yunusxodjayev zimmasiga yuklansin. Gʻ.I. Ibragimov — Oʻzbekiston Respublikasi Bosh vaziri oʻrinbosari, Idoralararo ilmiy-texnik kengash raisi B.S. Yoʻldoshev — Fanlar akademiyasi prezidenti, Idoralararo ilmiy-texnik kengash raisi oʻrinbosari Q.S. Sanaqulov — “Navoiy KMK” DK bosh direktori, Idoralararo ilmiy-texnik kengash raisi oʻrinbosari K.B. Tursunov — Navoiy viloyati hokimi M.M. Karimov — Oliy va oʻrta maxsus taʼlim vaziri oʻrinbosari I.Yu. Abdurahmonov — Innovatsion rivojlanish vaziri I.B. Toʻramuratov — Davlat geologiya va mineral resurslari qoʻmitasi raisi B.M. Sharipov — “Navoiyazot” AJ boshqaruvi raisi B.S. Nazarov — “Qizilqumsement” AJ boshqaruvi raisi S.P. Bobosodiqov — “Elektrokimyozavod” AJ QK bosh direktori K.X. Gʻaniyev — “NavoiyTES” AJ boshqaruvi raisi N.P. Snitka — “Navoiy KMK” DK bosh muhandisi B.T. Ibragimov — Fanlar akademiyasi bosh ilmiy kotibi lavozim boʻyicha — Qishloq xoʻjaligi vazirligi huzuridagi Qishloq xoʻjaligida bilim va innovatsiyalar milliy markazi bosh direktori oʻrinbosari S.L. Lutpullayev — Fanlar akademiyasining Fizika-texnika instituti direktori B.S. Zokirov — Fanlar akademiyasining Umumiy va noorganik kimyo instituti direktori lavozimiga koʻra — Fanlar akademiyasining Ion-plazma va lazer texnologiyalari instituti direktori A.U. Mirzayev — Davlat geologiya va mineral resurslari qoʻmitasining Geologiya va geofizika instituti direktori S.S. Negmatov — Toshkent davlat texnika universitetining “Fan va taraqqiyot” DUK direktorining ilmiy maslahatchisi Sh.Ya. Mirzaaxmedov — “Yuqori texnologiyalar oʻquv-eksperimental markazi” DK direktori lavozimiga koʻra — Fanlar akademiyasining Navoiy boʻlimi raisi, Idoralararo ilmiy-texnik kengash kotibi